作者:劉長卿
標題:禪智寺上方懷演和尚，寺即和尚所創
內容:絕巘東林寺，高僧惠遠公。買園隋苑下，持缽楚城中。鬥極千燈近，煙波萬井通。遠山低月殿，寒木露花宮。紺宇焚香淨，滄洲擺霧空。雁來秋色裡，曙起早潮東。飛錫今何在，蒼生待發蒙。白雲翻送客，庭樹自辭風。舍筏追開士，回舟狎釣翁。平生江海意，惟共白鷗同。